เงินบาทเปิด 36.20 แนวโน้มอ่อนค่าต่อตามภูมิภาค-กังวลปัจจัยในปท.
เงินบาทเปิด 36.20 แนวโน้มอ่อนค่าต่อตามภูมิภาค-กังวลปัจจัยในปท.นักบริหารเงินคาดวันนี้เงินบาทจะเคลื่อนไหวอยู่ในกรอบ 36.10-36.35 บาท/ดอลลาร์
8 ก.ย. 2558

นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 36.20 บาท/ดอลลาร์ อ่อนค่าต่อจากช่วงเย็นวานนี้ที่ปิดตลาดที่ระดับ 36.10 บาท/ดอลลาร์ พร้อมคาดวันนี้เงินบาทจะเคลื่อนไหวอยู่ในกรอบ 36.10-36.35 บาท/ดอลลาร์
โดยวันนี้เงินบาทอ่อนค่าลงไปตามสกุลเงินอื่นๆ ในภูมิภาคเอเชีย ประกอบกับช่วงนี้มีปัจจัยสำคัญทางการเมืองในประเทศเข้ามา คือ การเลือกตั้งที่อาจจะต้องเลื่อนออกไปกลางปี 60 จากเดิมที่เคยคาดการณ์กันไว้ว่าจะเลือกตั้งได้ในช่วงต้นปี 59 จากเหตุที่สภาปฏิรูปแห่งชาติ(สปช.) ลงมติไม่ผ่านร่างรัฐธรรมนูญ
“วันนี้บาทคงอ่อนค่าต่อ นอกจากจะอ่อนตามภูมิภาคแล้ว ยังมีผลจากการเมืองในประเทศที่การเลือกตั้งอาจจะต้องล่าช้าออกไปถึงกลางปี 60” นักบริหารเงิน กล่าว
ด้าน น.ส.รุ่ง สงวนเรือง ผู้อำนวยการ ผู้บริหารฝ่ายวิเคราะห์ตลาดการเงิน ธนาคารกรุงศรีอยุธยา เปิดเผยว่า ค่าเงินบาทเปิดตลาดเมื่อวันที่ 7 ก.ย.อยู่ที่ระดับ 35.85 บาทต่อดอลลาร์สหรัฐ ระหว่างวันเคลื่อนไหวผันผวนและอ่อนค่าสุดที่ระดับ 36.08 บาทต่อดอลลาร์สหรัฐ ซึ่งเป็นการอ่อนค่ามากสุดในรอบ 6 ปี 6 เดือน นับตั้งแต่เดือน มี.ค.52 ที่อ่อนค่าลงแตะระดับ  36.13 บาทต่อดอลลาร์สหรัฐ เป็นผลมาจากการตัวเลขเศรษฐกิจของสหรัฐ เช่น การว่างงานที่ประกาศในวันที่ 4 ก.ย.ที่ผ่านมาปรับตัวดีขึ้นทำให้มีแรงเทขายสินทรัพย์เสี่ยงทั่วโลก
ขณะเดียวกันสภาผู้ส่งออกออกโรงเตือนรัฐเร่งดูแล ชี้บาทอ่อนค่าเกินจุดสมดุล ที่เหมาะสมต้อง 35 บาทต่อดอลล์ สะท้อนความอ่อนแอของเศรษฐกิจ ยันไม่เอื้อส่งออก-ลงทุน-นำเข้า แถมต้นเหตุปรับเพิ่มอัตราดอกเบี้ยสกัดเงินไหลออก